**Referat af Bestyrelsesmøde den 10-01-2024**

Afholdt på Museet, kl. 15.30-17.30

Tilstede: Troels Karlog, Henrik Have, Henning Møller, Benny Kristensen, Kent Filt, Ole Franke og John Kryger

Afbud:

**Dagsorden:**

1. Godkendelse af referat fra sidste møde
2. Bestyrelsens konstituering under Kurt’s død
3. Stormen Pia (sand mangel) + høfder ved nr. 31
4. Lånesag (placering af vores penge)
5. Skotaftale med Holbøll
6. Problemer/Klager fra grundejerforeninger – andelshavere
7. Personangreb på bestyrelsens medlemmer
8. Kommune suppleant
9. Afholdelse af generalforsamling (dato)
10. Uddelegering af opgaver
11. Vand til mosen ved dæmningen
12. Eventuelt
13. Næste møde (smørrebrød efter vores møder i fremtiden?)

**Ad.1. Godkendelse af referat fra sidste møde.**

Referat fra sidste møde den 20. november 2023 er godkendt via mail. Punktet er kun på dagsordenen da det står i vedtægterne. Normal procedure er at referater udsendes til kommentarer og godkendelse på mail kort efter at mødet er afholdt. Herefter lægges referatet ud på hjemmesiden.

**Ad. 2. Bestyrelsens konstituering efter Kurt’s død.**

Efter Kurt’s bortgang efter kort sygdom i november 2023 er der behov for en re-konstituering af bestyrelsen. Efter en kort debat blev Ole Franke konstitueret som ny formand. Næstformand blev Kent Filt. Ole fortsætter som kasserer frem til generalforsamlingen. John fortsætter som sekretær.

**Ad. 3 Stormen Pia (sandmangel) + høfter ved nr. 31.**

Stormen Pia gjorde et pænt indhug i sandforingen af strandiget, specielt på den yderste del fra Strandvej nr. 21a til nr. 31. Der bliver foretaget et drone-opmåling af sandet tirsdag den 16. jan. 2023. Herefter ved vi hvor meget sand der er forsvundet efter stormen og kan beregne den omkostning projektets økonomi belastes med ved konstant sandforing. Digelauget kan ikke forsvare en markant stigning i omkostningerne til sandforing overfor anpartshaverne.

Der aftales et møde med NIRAS i den kommende uge, hvor der skal identificeres mulige alternative løsninger til konstant og vedvarende sandforing af stranden til beskyttelse af diget.

Ved Enø Kystvej 119 resulterede højvandet i dannelse af søer på den indvendige side af diget ud mod fjorden. Det skyldes at den planlgte pumpebrønd plus dræn er udskudt til etablering i foråret 2024.

**Ad. 4. Lånesag (placering af vores penge)**

Projektets byggekredit er indfriet med et lån optaget gennem Kommunekredit. Lånet er optaget som et fast forrentet lån over 25 år. Renten er ca. 3,5% årligt. Der skal ikke betales gebyrer til Kommunekredit.

Ddigelauget har pt. ca. kr. 4.900.000 stående i banken. Bestyrelsen har undersøgt mulighederne for at oprette en konto med renteudbytte. Danske Bank har forskellige ordninger, og bestyrelsen har besluttet at placere 4,5 mio. kr. på en konto med ca. 2,7% i variabel rente pr. løbende måned. Vi har fri adgang til kontoen og kan frigive midler med kort varsel – og indsætte penge på kontoen hver måned.

De ca. kr. 400.000 skal bruges på planlagte udskudte omkostninger.

**Ad. 5. Betaling fra vores ledningsejere**

Digelauget skal opkræve ledningsejere (hovedsageligt elinstallationer og telekommunikation) fra den enkelte ledningsejer ifølge aftalte anparter. Ledningsejerne har foreslået en engangsbetaling, men det er ikke muligt at imødekomme dette ønske. Digelauget kan fremsende en årlig regning til ledningshaverne.

Troels undersøger hvem der har været kontaktpersonerne hos ledningshaverne således at vi kan kommunikere og fremsende regninger til den rette person eller afdeling hos ledningshaverne.

**Ad. 6. Skotaftale med Holbøll**

Den fremsendte aftale om skot opsætning og opbevaring til Holbøll er ikke returneret i underskrevet stand. Holbøll har opsat og nedtaget skots to gange jvnf. aftalen. Holbøll er rykket for returnering af aftalen med deres underskrift.

Ved sidste opsætning af skots (stormen Pia) blev skots ved Enø Fisk nedtaget af fiskehandleren og afhentet af Holbøll kort tid efter ifølge telefonisk aftale mellem Holbøll og Fiskehandleren. Digelauget vil indskærpe overfor Holbøll og Fiskehandleren at det kun er Holbøll der nedtager skots. Digelaugets beredskab kan ikke acceptere at aftaler og retningslinjer ikke overholdes.

**Ad. 7. Behandling af klager fra grundejerforeninger og andelshavere**

Alle klager eller problemer skal behandles i samarbejde med grundejerforeningerne i de berørte områder. Klager fra en enkelt andelshaver og de efterfølgende løsninger kan have betydning for naboer og grundejerforeningen. Derfor behandler digelauget fremover kun klager i samarbejde med den eller de berørte grundejerforeninger.

**Ad. 8. Personangreb på bestyrelsens medlemmer.**

Der har været eksempler på personlige angreb i form af nedværdigende og stærk sprogbrug i både skriftlige og mundtlige henvendelser til medlemmer af bestyrelsen. Bestyrelsen er sammensat af frivillige medlemmer og vil ikke stå model til den form for angreb. Bestyrelsen henstiller alle til at henvende sig og kommunikere til bestyrelsen på en god og ordentlig måde.

I tilfælde af voldsomme og personlige angreb vil bestyrelsen tage direkte kontakt til den enkelte og forelægge sagen. Vi håber på den måde at vi kan få en god og lødig debat.

**Ad. 9. Kommunens suppleant**

Næstved Kommune skal udpege en ny suppleant til bestyrelsen. Bestyrelsen kan ikke afholde møder uden at der er en repræsentant til stede fra Næstved Kommune jvnf. vores vedtægter som er udarbejdet af og godkendt af kommunen.

Troels kontakter afdelingschefen og få en suppleant udpeget.

**Ad. 10. Afholdelse af generalforsamling (dato)**

Den kommende generalforsamling afholdes den 15. juni 2024. Ole bestiller lokalet hos Smålandshavet. John kontakter vores dirigent og laver aftale.

**Ad. 11. Uddeling af opgaver i bestyrelsen**

Den nye formand vil gerne uddelegere diverse praktiske opgaver bl.a. omkring vores møder til andre medlemmer i bestyrelsen. Opgaverne varetages fremover således:

Forplejning (øl, vand og snacks) – Henrik Have

Smørrebrød – Troels – back-up Benny

Lokalebestilling – John

Skots og beredskab – Kent og John

Dige skiltning og opsyn – Henning og Henrik

**Ad. 12. Vand til mosen ved dæmningen**

Det gamle drænrør fra stranden og til mosen, samt den gamle pumpebrønd har ikke været i funktion de sidste mange år (mindst 5 år). Pumpen ved dæmningen fungerer og er i drift. Klager over manglende tilførsel af saltvand til mosen skal ikke rettes til Digelauget, men til Næstved Kommune (Vej og Park).

**Ad. 13. Eventuelt**

Henrik spurgte om ikke plancherne om dige projektet på væggen ved Campingpladsen skulle tages ned. Da projektet er afsluttet, blev vi enige om at få taget plancherne ned.

John redegjorde kort for organiseringen af digelaugets dokumenter elektronisk. Der var et par få vigtige dokumenter som ikke umiddelbart findes elektronisk. Troels kigger bl.a. efter referatet fra den stiftende generalforsamling. Øvrige dokumenter skannes fra papir versioner.

**Næste møde: Aftales efter mødet med NIRAS**

Referat sendt til kommentarer og eventuel godkendelse den 11-01-2024

John Kryger.